《至自崆峒同年朱兵宪觞于颍川上》
明代·区大相

昔闻有上士，独坐山之岑。轩皇好妙道，羽驾此来临。

曰余厌雌伏，遇物表冲襟。夫子守雄镇，匡时无俗心。

风云追夙契，山水叶幽吟。马放仙童牧，途容圣侣寻。

倚筵张水次，锦幔接峰阴。乐恍钧台奏，觞盈玉醴斟。

风来朝气爽，雨过暮流深。坐见石梁没，回看山翠沉。

不能陪上略，遂欲返中林。此意何人解，因君扬素琴。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。